title: Provedbena uredba Komisije (EU) 2019/555 оd 5. travnja 2019. o 298. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  8.4.2019

                  HR

                  Službeni list Europske unije

                  L 97/6

         PROVEDBENA UREDBA KOMISIJE (EU) 2019/555
         оd 5. travnja 2019.
         o 298. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 5.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 29. ožujka 2019. izmijeniti šest unosa na popisu osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora.

                     (3)

                     Samo jednu od izmjena u unosima koje je izmijenio Odbor za sankcije Vijeća sigurnosti Ujedinjenih naroda nije potrebno prenijeti u Uredbu (EZ) br. 881/2002.

                     (4)

                     Prilog I. Uredbi (EZ) br. 881/2002 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 5. travnja 2019.

                  Za Komisiju,

                  u ime predsjednika,

                  Voditelj Službe za instrumente vanjske politike

            (1)  SL L 139, 29.5.2002., str. 9.

            PRILOG
            Prilog I. Uredbi Vijeća (EZ) br. 881/2002 mijenja se kako slijedi:

                        1.

                        Podaci za utvrđivanje identiteta u sljedećem unosu pod naslovom „Fizičke osobe” mijenjaju se kako slijedi:
                        „Sayf-Al Adl (alias (a) Mohammed Salahaldin Abd El Halifam Zidan. Datum rođenja: 11.4.1963. Mjesto rođenja: Guvernat Monufia, Egipat. Državljanstvo: egipatsko. (b) Muhamad Ibrahim Makkawi. Datum rođenja: i. 11.4.1960., ii. 11.4.1963. Mjesto rođenja: Egipat. Državljanstvo: egipatsko. (c) Ibrahim al-Madani; (d) Saif Al-'Adil; (e) Seif al Adel). Datum rođenja: 11.4.1963. Mjesto rođenja: Guvernat Monufia, Egipat. Državljanstvo: egipatsko. Datum uvrštenja u skladu s člankom 7.d stavkom 2. točkom (i): 25.1.2001.”
                        zamjenjuje se sljedećim:
                        „Mohammed Salahaldin Abd El Halim Zidane (alias (a) Sayf-Al Adl. Datum rođenja: 11.4.1963. Mjesto rođenja: Guvernat Monufia, Egipat. Državljanstvo: egipatsko. (b) Muhamad Ibrahim Makkawi. Datum rođenja: i. 11.4.1960., ii. 11.4.1963. Mjesto rođenja: Egipat. Državljanstvo: egipatsko. (c) Ibrahim al-Madani; (d) Saif Al-'Adil; (e) Seif al Adel). Datum rođenja: i. 11.4.1963., ii. 11.4.1960. Mjesto rođenja: Guvernat Monufia, Egipat. Državljanstvo: egipatsko. Ostali podaci: odgovoran za čuvanje Usame bin Ladena (preminuo). Kosa: tamna. Oči: tamne. Datum uvrštenja u skladu s člankom 7.d stavkom 2. točkom (i): 25.1.2001.”

                        2.

                        Podaci za utvrđivanje identiteta u sljedećem unosu pod naslovom „Fizičke osobe” mijenjaju se kako slijedi:
                        „Yassin Syawal (alias (a) Salim Yasin, (b) Yasin Mahmud Mochtar, (c) Abdul Hadi Yasin, (d) Muhamad Mubarok, (e) Muhammad Syawal, (f) Yassin Sywal, (g) Abu Seta, (h) Mahmud, (i) Abu Muamar, (j) Mubarok). Datum rođenja: Oko 1972. Državljanstvo: indonezijsko. Druge informacije: u bijegu od prosinca 2003.”
                        zamjenjuje se sljedećim:
                        „Yassin Syawal (alias (a) Salim Yasin, (b) Yasin Mahmud Mochtar, (c) Abdul Hadi Yasin, (d) Muhamad Mubarok, (e) Muhammad Syawal, (f) Yassin Sywal, (g) Abu Seta, (h) Mahmud, (i) Abu Muamar, (j) Mubarok). Datum rođenja: 3.9.1962. Mjesto rođenja: Makassar, Indonezija. Državljanstvo: indonezijsko. Ostali podaci: u bijegu od prosinca 2003. Datum uvrštenja u skladu s člankom 7.d stavkom 2. točkom (i): 9.9.2003.”

                        3.

                        Podaci za utvrđivanje identiteta u sljedećem unosu pod naslovom „Fizičke osobe” mijenjaju se kako slijedi:
                        „Amor Mohamed Ghedeir (alias (a) Abdelhamid Abou Zeid, (b) Youcef Adel, (c) Abou Abdellah, (d) Abid Hammadou). Datum rođenja: oko 1958. Mjesto rođenja: Deb-Deb, Amenas, Wilaya (pokrajina) Illizi, Alžir. Državljanstvo: alžirsko. Ostali podaci: (a) ime majke je Benarouba Bachira; (b) ime oca je Mabrouk. Datum uvrštenja na popis iz članka 2.a stavka 4. točke (b): 3.7.2008.”
                        zamjenjuje se sljedećim:
                        „Amor Mohamed Ghedeir (alias (a) Abdelhamid Abou Zeid, (b) Youcef Adel, (c) Abou Abdellah, (d) Abod Hammadou, rođen 12. prosinca 1965., u Dougurgu, Wilaja (pokrajina) Ouarla, Alžir (kako je bio prethodno naveden). Datum rođenja: oko 1958. Mjesto rođenja: Deb-Deb, Amenas, Wilaya (pokrajina) Illizi, Alžir. Državljanstvo: alžirsko. Ostali podaci: (a) ime majke je Benarouba Bachira; (b) ime oca je Mabrouk. Ostali podaci: navodno preminuo 24. veljače 2013. Datum uvrštenja u skladu s člankom 7.d stavkom 2. točkom (i): 3.7.2008.”

                        4.

                        Podaci za utvrđivanje identiteta u sljedećem unosu pod naslovom „Fizičke osobe” mijenjaju se kako slijedi:
                        „Mohamed Lahbous (alias (a) Mohamed Ennouini, (b) Hassan, (c) Hocine). Datum rođenja: 1978. Mjesto rođenja: Mali. Državljanstvo: malijsko. Adresa: Mali. Datum uvrštenja na popis iz članka 2.a stavka 4. točke (b): 24. listopada 2013.”
                        zamjenjuje se sljedećim:
                        „Mohamed Lahbous (alias (a) Mohamed Ennouini, (b) Hassan, (c) Hocine). Datum rođenja: 1978. Mjesto rođenja: Mali. Državljanstvo: malijsko. Adresa: Mali. Ostali podaci: član organizacije Mouvement pour l'Unification et le Jihad en Afrique de l'Ouest (MUJAO). navodno preminuo 14. veljače 2018. Datum uvrštenja u skladu s člankom 7.d stavkom 2. točkom (i): 24.10.2013.”

                        5.

                        Podaci za utvrđivanje identiteta u sljedećem unosu pod naslovom „Fizičke osobe” mijenjaju se kako slijedi:
                        „Nusret Imamovic (također poznat kao Nusret Sulejman Imamovic). Datum rođenja: (a) 26.9.1971., (b) 26.9.1977. Državljanstvo: bosanskohercegovačko. Broj putovnice: (a) 349054 (broj bosanskohercegovačke putovnice), b) 3490054 (broj bosanskohercegovačke putovnice). Adresa: Sirijska Arapska Republika (od rujna 2015.). Datum uvrštenja na popis u skladu s člankom 7.d stavkom 2. točkom (i): 29.2.2016.”
                        zamjenjuje se sljedećim:
                        „Nusret Imamovic (alias Nusret Sulejman Imamovic). Datum rođenja: (a) 26.9.1971., (b) 26.9.1977. Mjesto rođenja: Miljanovci, općina Kalesija, Bosna. Državljanstvo: bosanskohercegovačko. Broj putovnice: (a) 349054 (broj bosanskohercegovačke putovnice), b) 3490054 (broj bosanskohercegovačke putovnice). Adresa: Sirijska Arapska Republika (od rujna 2015.). Datum uvrštenja u skladu s člankom 7.d stavkom 2. točkom (i): 29.2.2016.”


title: Provedbena uredba Komisije (EU) 2019/987 оd 29. svibnja 2019. o izmjeni Provedbene uredbe (EU) br. 293/2012 u pogledu praćenja emisija CO2 iz novih lakih gospodarskih vozila homologiranih višestupanjskim postupkom

text:
                  18.6.2019

                  HR

                  Službeni list Europske unije

                  L 160/8

         PROVEDBENA UREDBA KOMISIJE (EU) 2019/987
         оd 29. svibnja 2019.
         o izmjeni Provedbene uredbe (EU) br. 293/2012 u pogledu praćenja emisija CO2 iz novih lakih gospodarskih vozila homologiranih višestupanjskim postupkom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 510/2011 Europskog parlamenta i Vijeća od 11. svibnja 2011. o utvrđivanju standardnih vrijednosti emisija za nova laka gospodarska vozila kao dio integriranog pristupa Unije s ciljem smanjivanja emisija CO2 iz osobnih i lakih gospodarskih vozila (1), a posebno njezin članak 8. stavak 9. prvi podstavak,
         budući da:

                     (1)

                     Provedbenom uredbom Komisije (EU) br. 293/2012 (2) od država članica i od proizvođača traži se da prijavljuju određene podatke o registraciji novih lakih gospodarskih vozila u skladu s Uredbom (EU) br. 510/2011.

                     (2)

                     Od 1. rujna 2019. novi regulatorni ispitni postupak za mjerenje emisija CO2 i potrošnje goriva lakih vozila, Globalno usklađeni ispitni postupak za laka vozila (WLTP) utvrđen u Uredbi Komisije (EU) 2017/1151 (3), zamijenit će Novi europski vozni ciklus (NEDC) utvrđen u Uredbi Komisije (EZ) br. 692/2008 (4). Ta će promjena utjecati i na metodologiju za utvrđivanje emisija CO2 i potrošnje goriva vozila kategorije N1 koja su homologirana višestupanjskim postupkom (dalje u tekstu „višestupanjska vozila”).

                     (3)

                     U skladu s Uredbom (EU) br. 510/2011 specifične emisije CO2 višestupanjskog vozila dodjeljuju se proizvođaču osnovnog vozila. Kako bi se proizvođaču osnovnog vozila omogućilo da djelotvorno i s dostatnom sigurnošću planira usklađenost sa svojim ciljnim vrijednostima za specifične emisije CO2, metodologijom se osigurava da su emisije CO2 i masa dodijeljeni tom proizvođaču poznati u trenutku proizvodnje i prodaje osnovnog vozila, a ne samo u trenutku kad proizvođač završnog stupnja stavi na tržište dovršeno vozilo.

                     (4)

                     Proizvođač osnovnog vozila trebao bi Komisiji prijaviti ulazne vrijednosti korištene za izračun interpolacije iz točke 1.a.1. dijela A Priloga II. Uredbi (EU) br. 510/2011, kao i vrijednosti emisija CO2 i mase nepotpunog osnovnog vozila. Te bi vrijednosti trebalo koristiti za izračun prosječnih specifičnih emisija proizvođača osnovnog vozila i njegove ciljne vrijednosti specifičnih emisija.

                     (5)

                     Proizvođači nepotpunih osnovnih vozila koja su prodana u prethodnoj kalendarskoj godini u svrhu dovršenja kod proizvođača drugog stupnja trebali bi unijeti podatke navedene u Prilogu II. Uredbi (EU) br. 510/2011 u bazu poslovnih podataka Europske agencije za okoliš.

                     (6)

                     Provedbenu uredbu (EU) br. 293/2012 trebalo bi stoga na odgovarajući način izmijeniti.

                     (7)

                     Mjere predviđene ovom Uredbom u skladu su s mišljenjem Odbora za klimatske promjene,

               DONIJELA JE OVU UREDBU:

            Članak 1.
            U članku 10. Provedbene uredbe (EU) br. 293/2012 dodaju se sljedeći stavci 3. i 4.:

                  „3.   Za potrebe izračuna privremene ciljne vrijednosti specifičnih emisija i privremenih prosječnih specifičnih emisija CO2 te za provjeru ulaznih vrijednosti korištenih u skladu s točkom 1.a.1. dijela A Priloga II. Uredbi (EU) br. 510/2011 proizvođači dostavljaju Komisiji podatke za svako osnovno vozilo koje podliježe višestupanjskoj homologaciji prodano u prethodnoj kalendarskoj godini u Uniji, kako je navedeno u točki 1.c dijela A Priloga II. toj uredbi, elektroničkim prijenosom podataka u bazu poslovnih podataka Europske agencije za okoliš.
                  Podaci se dostavljaju elektroničkim prijenosom podataka u bazu podataka kojom upravlja Europska agencija za okoliš.

                  4.   Ako proizvođači ne dostave detaljne podatke iz stavka 3., privremena ciljna vrijednosti specifičnih emisija i privremene prosječne specifične emisije izračunavaju se na temelju detaljnih podataka koje su dostavile države članice.”

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 29. svibnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 145, 31.5.2011., str. 1.

            (2)  Provedbena uredba Komisije (EU) br. 293/2012 od 3. travnja 2012. o praćenju i prijavi podataka o registraciji novih lakih gospodarskih vozila prema Uredbi (EU) br. 510/2011 Europskog parlamenta i Vijeća (SL L 98, 4.4.2012., str. 1.).

            (3)  Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).

            (4)  Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila (SL L 199, 28.7.2008., str. 1.).


title: Provedbena uredba Komisije (EU) 2019/989 оd 17. lipnja 2019. o neproduljenju odobrenja aktivne tvari klorprofam, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  18.6.2019

                  HR

                  Službeni list Europske unije

                  L 160/11

         PROVEDBENA UREDBA KOMISIJE (EU) 2019/989
         оd 17. lipnja 2019.
         o neproduljenju odobrenja aktivne tvari klorprofam, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2004/20/EZ (2) klorprofam uvršten je u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari klorprofam, kako je navedena u dijelu A Priloga Provedbenoj uredbi (EU) br. 540/2011, istječe 31. srpnja 2019.

                     (4)

                     Zahtjev za produljenje odobrenja aktivne tvari klorprofam podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Radna skupina koju su činila tri podnositelja zahtjeva dostavila je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 29. travnja 2016. Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila podnositelju zahtjeva i državama članicama na očitovanje te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.

                     (8)

                     Agencija je 18. lipnja 2017. Komisiji dostavila zaključak (6) o tome može li se pretpostaviti da klorprofam ispunjava mjerila za odobravanje iz članka 4. Uredbe (EZ) br. 1107/2009. Agencija je u zaključku ustvrdila da se konačna procjena rizika za potrošače putem unosa hrane ne može napraviti zbog određenih nedostataka u podacima i nejasnoća utvrđenih u pogledu uporabe na prehrambenim kulturama. Međutim, izrazito problematično područje za klorprofam utvrđeno je u vezi s rezultatima indikativne procjene rizika za potrošače prema kojima i klorprofam i njegov glavni metabolit 3-kloranilin predstavljaju akutni i kronični prehrambeni rizik za potrošače. Osim toga, Agencija je u zaključku istaknula da je potrebna daljnja znanstvena procjena potencijalno endokrino štetnih svojstava klorprofama te da se nije mogla dovršiti procjena rizika za člankonošce koji ne pripadaju ciljanoj skupini za uporabu na polju.

                     (9)

                     Komisija je pozvala podnositelje zahtjeva da podnesu primjedbe o zaključku Agencije i, u skladu s člankom 14. stavkom 1. Provedbene uredbe (EU) br. 844/2012, o nacrtu izvješća o ponovnoj ocjeni. Podnositelji zahtjeva podnijeli su primjedbe, koje su pažljivo pregledane.

                     (10)

                     Međutim, unatoč argumentima koje su iznijeli podnositelji zahtjeva, bojazni u pogledu te aktivne tvari nisu se mogle ukloniti.

                     (11)

                     Jedan od članova radne skupine koja je podnijela zahtjev za produljenje odobrenja za klorprofam obavijestio je Komisiju 23. siječnja 2019. da je odlučio povući potporu reprezentativnoj uporabi klorprofama kao sredstva za sprečavanje klijanja krumpira. Radna skupina izvijestila je 19. ožujka 2019. Komisiju da je povukla potporu za sve reprezentativne uporabe, osim za nejestive kulture, tj. lukovice cvijeća.

                     (12)

                     Stoga za jednu ili više reprezentativnih uporaba najmanje jednog sredstva za zaštitu bilja nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je primjereno ne produljiti odobrenje za aktivnu tvar klorprofam u skladu s člankom 20. stavkom 1. točkom (b) te uredbe.

                     (13)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (14)

                     Državama članicama trebalo bi dati vremena da oduzmu odobrenja za sredstva za zaštitu bilja koja sadržavaju klorprofam.

                     (15)

                     U slučaju sredstava za zaštitu bilja koja sadržavaju klorprofam, ako države članice u skladu s člankom 46. Uredbe (EZ) br. 1107/2009 odobre razdoblje odgode, to bi razdoblje trebalo isteći najkasnije 8. listopada 2020.

                     (16)

                     Provedbenom uredbom Komisije (EU) 2018/917 (7) datum isteka odobrenja za klorprofam produljen je do 31. srpnja 2019. kako bi se postupak produljenja mogao završiti prije isteka odobrenja te tvari. Međutim, s obzirom na to da je odluka donesena prije novog datuma isteka odobrenja, ova bi se Uredba trebala primijeniti što je prije moguće.

                     (17)

                     Ovom se Uredbom ne sprečava ponovno podnošenje zahtjeva za odobrenje klorprofama na temelju članka 7. Uredbe (EZ) br. 1107/2009.

                     (18)

                     Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Provedbeni akt smatrao se potrebnim i predsjednik odbora podnio je nacrt provedbenog akta žalbenom odboru na daljnje razmatranje. Žalbeni odbor nije dostavio mišljenje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Odobrenje aktivne tvari klorprofam ne produljuje se.

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 briše se redak 78. o klorprofamu.

            Članak 3.
            Prijelazne mjere
            Države članice oduzimaju odobrenja za sredstva za zaštitu bilja koja sadržavaju klorprofam kao aktivnu tvar najkasnije do 8. siječnja 2020.

            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i moraju isteći najkasnije 8. listopada 2020.

            Članak 5.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. lipnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2004/20/EZ od 2. ožujka 2004. o izmjeni Direktive Vijeća 91/414/EEZ radi uvrštenja klorprofama kao aktivne tvari (SL L 70, 9.3.2004., str. 32.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2017. Zaključak o stručnom pregledu procjene rizika od pesticida koji sadržavaju aktivnu tvar klorprofam. EFSA Journal 2017.;15(7):4903, 29 str. doi:10.2903/j.efsa.2017.4903.

            (7)  Provedbena uredba Komisije (EU) 2018/917 оd 27. lipnja 2018. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari alfa-cipermetrin, beflubutamid, benalaksil, bentiavalikarb, bifenazat, boskalid, bromoksinil, kaptan, karvon, klorprofam, ciazofamid, desmedifam, dimetoat, dimetomorf, dikvat, etefon, etoprofos, etoksazol, famoksadon, fenamidon, fenamifos, flumioksazin, fluoksastrobin, folpet, foramsulfuron, formetanat, Gliocladium catenulatum soj J1446, izoksaflutol, metalaksil-m, metiokarb, metoksifenozid, metribuzin, milbemektin, oksasulfuron, Paecilomyces lilacinus soj 251, fenmedifam, fosmet, pirimifos-metil, propamokarb, protiokonazol, pimetrozin i s-metolaklor (SL L 163, 28.6.2018., str. 13.).


title: Provedbena uredba Komisije (EU) 2019/1013 оd 16. travnja 2019. o prethodnoj obavijesti o pošiljkama određenih kategorija životinja i robe koje ulaze u Uniju (Tekst značajan za EGP.)

text:
                  21.6.2019

                  HR

                  Službeni list Europske unije

                  L 165/8

         PROVEDBENA UREDBA KOMISIJE (EU) 2019/1013
         оd 16. travnja 2019.
         o prethodnoj obavijesti o pošiljkama određenih kategorija životinja i robe koje ulaze u Uniju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 58. stavak 1. točku (b),
         budući da:

                     (1)

                     Uredbom (EU) 2017/625 uspostavljen je, među ostalim, okvir za provedbu službenih kontrola i drugih službenih aktivnosti u vezi s robom i životinjama koje ulaze u Uniju iz trećih zemalja kako bi se provjerila sukladnost s propisima Unije radi zaštite zdravlja ljudi, životinja i bilja, dobrobiti životinja te, kad je riječ o genetski modificiranim organizmima (GMO) i sredstvima za zaštitu bilja, okoliša. Taj okvir uključuje službene kontrole životinja i robe koje ulaze u Uniju iz trećih zemalja preko određenih graničnih kontrolnih postaja.

                     (2)

                     Uredbom (EU) 2017/625 zahtijeva se da subjekt odgovoran za određene pošiljke koje ulaze u Uniju dostavi prethodnu obavijest nadležnim tijelima granične kontrolne postaje prije prispijeća pošiljaka. Kako bi se tim tijelima omogućilo pravodobno i djelotvorno obavljanje službenih kontrola, potrebno je odrediti da minimalno razdoblje za davanje prethodne obavijesti bude jedan radni dan prije prispijeća pošiljaka.

                     (3)

                     Međutim, zbog logističkih ograničenja povezanih s prijevozom u određenim se slučajevima možda neće moći ispuniti zahtjev da se prethodna obavijest dostavi jedan radni dan prije prispijeća pošiljke. To, primjerice, može biti slučaj kad se pošiljka od mjesta otpreme do granične kontrolne postaje prevozi manje od 24 sata, a informacije potrebne za popunjavanje relevantnih dijelova zajedničkog zdravstvenog ulaznog dokumenta (ZZUD), koji se zahtijeva za prethodno obavješćivanje u skladu s člankom 56. stavkom 3. točkom (a) Uredbe (EU) 2017/625, nisu dostupne prije utovara pošiljke. U tim bi slučajevima državama članicama trebalo dopustiti da zahtijevaju da se prethodna obavijest dostavi najmanje četiri sata prije prispijeća pošiljke kako bi se i u tim okolnostima osigurala pravodobna i djelotvorna provedba službenih kontrola.

                     (4)

                     Delegiranom uredbom Komisije (EU) 2019/1012 (2) predviđeno je da zbog specifičnih geografskih ograničenja graničnih kontrolnih postaja koje će biti određene za uvoz neobrađenih trupaca te rezanog drva i sječke države članice te postaje izuzmu od određenih minimalnih zahtjeva za granične kontrolne postaje. Tom je uredbom propisano i da službene kontrole i ostale službene aktivnosti na graničnoj kontrolnoj postaji određenoj za prethodno navedenu robu može obavljati mobilni tim za službene kontrole. Stoga, kako bi se omogućilo dovoljno vremena za organizaciju službenih kontrola i ostalih službenih aktivnosti na tim graničnim kontrolnim postajama, ovom bi Uredbom trebalo predvidjeti odstupanje od pravila o minimalnom vremenu za prethodnu obavijest o prispijeću pošiljaka.

                     (5)

                     Budući da se Uredba (EU) 2017/625 primjenjuje od 14. prosinca 2019., i ova bi se Uredba trebala primjenjivati od tog datuma.

                     (6)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Prethodna obavijest o pošiljkama

               1.   Subjekt odgovoran za pošiljku obuhvaćenu kategorijama životinja i robe iz članka 47. stavka 1. Uredbe (EU) 2017/625 unaprijed obavješćuje nadležno tijelo granične kontrolne postaje na mjestu prvog ulaska u Uniju najmanje jedan radni dan prije očekivanog prispijeća pošiljke.

               2.   Odstupajući od stavka 1., ako se zbog logističkih ograničenja ne može poštovati rok utvrđen u tom stavku, nadležna tijela graničnih kontrolnih postaja mogu primijeniti rok za davanje prethodne obavijesti od najmanje četiri sata prije očekivanog prispijeća pošiljke;

               3.   Odstupajući od stavka 1., nadležna tijela graničnih kontrolnih postaja određenih za uvoz neobrađenih trupaca te rezanog drva i sječke u skladu s člankom 4. Delegirane uredbe Komisije (EU) 2019/1012 mogu primijeniti rok za davanje prethodne obavijesti od najviše pet radnih dana prije očekivanog prispijeća takvih pošiljaka.

            Članak 2.
            Stupanje na snagu i početak primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 14. prosinca 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. travnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 95, 7.4.2017., str. 1.

            (2)  Delegirana uredba Komisije (EU) 2019/1012 оd 12. ožujka 2019. o dopuni Uredbe (EU) 2017/625 Europskog parlamenta i Vijeća odstupanjem od pravila o određivanju kontrolnih postaja i od minimalnih zahtjeva za granične kontrolne postaje (vidjeti stranicu 4 ovoga Službenog lista).


title: Provedbena uredba Komisije (EU) 2019/1014 оd 12. lipnja 2019. o utvrđivanju detaljnih pravila o minimalnim zahtjevima za granične kontrolne postaje, uključujući inspekcijske centre, i za format, kategorije i pokrate koje se upotrebljavaju za popisivanje graničnih kontrolnih postaja i kontrolnih točaka (Tekst značajan za EGP.)

text:
                  21.6.2019

                  HR

                  Službeni list Europske unije

                  L 165/10

         PROVEDBENA UREDBA KOMISIJE (EU) 2019/1014
         оd 12. lipnja 2019.
         o utvrđivanju detaljnih pravila o minimalnim zahtjevima za granične kontrolne postaje, uključujući inspekcijske centre, i za format, kategorije i pokrate koje se upotrebljavaju za popisivanje graničnih kontrolnih postaja i kontrolnih točaka
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 60. stavak 2. i članak 64. stavak 4.,
         budući da:

                     (1)

                     Uredbom (EU) 2017/625 uspostavlja se, među ostalim, okvir za provedbu službenih kontrola i drugih službenih aktivnosti povezanih s robom i životinjama koje ulaze u Uniju iz trećih zemalja kojima se provjerava usklađenost s propisima Unije o poljoprivredno-prehrambenom lancu radi zaštite zdravlja ljudi, životinja i bilja, dobrobiti životinja te, u vezi s genetski modificiranim organizmima (GMO) i sredstvima za zaštitu bilja, zaštite okoliša. Njome se propisuje da se na graničnim kontrolnim postajama prvog prispijeća u Uniju moraju provoditi službene kontrole pošiljaka životinja i robe. Države članice u tu svrhu moraju odrediti granične kontrolne postaje.

                     (2)

                     Uredbom (EU) 2017/625 utvrđuju se minimalni zahtjevi koje moraju ispunjavati granične kontrolne postaje određene u tu svrhu. Stoga je primjereno utvrditi detaljna pravila o minimalnim zahtjevima koji se odnose na infrastrukturu, opremu i dokumentaciju graničnih kontrolnih postaja.

                     (3)

                     Kako bi se zaštitilo zdravlje ljudi i životinja, trebalo bi utvrditi dodatna detaljna pravila o minimalnim zahtjevima za granične kontrolne postaje koje su određene za kategoriju životinja i za određene kategorije robe, kao što su proizvodi životinjskog podrijetla, nusproizvodi životinjskog podrijetla, zametni proizvodi, mješoviti proizvodi te sijeno i slama.

                     (4)

                     U određenim slučajevima, kako bi se uzeli u obzir posebni zahtjevi povezani s istovarom određenih pošiljki koje se ne nalaze u kontejnerima, kao što su pošiljke proizvoda ribarstva ili pošiljke nusproizvoda životinjskog podrijetla, primjerice vune, te pošiljke velikih količina robe u rasutom stanju, odnosno velikih količina robe koja se prevozi nepakirana, granične kontrolne postaje trebale bi biti izuzete od zahtjeva natkrivanja prostora za istovar. Budući da se pošiljke tekućina životinjskog i neživotinjskog podrijetla u rasutom stanju izravno posebnim cijevima istovaruju iz prijevoznih sredstava u cisterne, od graničnih kontrolnih postaja ne bi se trebalo zahtijevati da imaju prostore ili prostorije za istovar robe i prostore ili prostorije za pregled u kojima se obavljaju službene kontrole i druge službene aktivnosti povezane s tekućinama u rasutom stanju.

                     (5)

                     Kako bi se spriječio rizik od unakrsne kontaminacije, primjereno je utvrditi zahtjeve za odvajanje objekata za istovar, skladištenje i pregled na graničnim kontrolnim postajama određenima za proizvode životinjskog podrijetla, mješovite proizvode, nusproizvode životinjskog podrijetla i zametne proizvode. Međutim, trebalo bi donijeti odredbe o odstupanju od zahtjeva za odvajanje ako je granična kontrolna postaja određena samo za pakiranu robu ili za pakiranu i određene vrste nepakirane robe ako procjena rizika koju su provela nadležna tijela na graničnoj kontrolnoj postaji pokaže da ne postoji mogućnost unakrsne kontaminacije. U tom slučaju, radi učinkovitog sprečavanja rizika od unakrsne kontaminacije nadležna tijela trebala bi usto osigurati vremensku odvojenost rukovanja pošiljkama i pobrinuti se da se objekti očiste i dezinficiraju između dolazaka pošiljaka.

                     (6)

                     Budući da životinje i roba koji ulaze u Uniju i podliježu službenim kontrolama na graničnim kontrolnim postajama mogu biti neusklađeni sa zakonodavstvom Unije, kako bi se izbjegao svaki rizik od unakrsne kontaminacije, primjereno je utvrditi pravila za zabranu uporabe određenih objekata graničnih kontrolnih postaja za pošiljke životinja i robe za trgovinu unutar Unije te dopustiti takvu uporabu za pošiljke životinja i robe namijenjene izvozu ili pošiljke koje se premještaju s jednog mjesta na području Unije na drugo mjesto na području Unije nakon prolaska kroz državno područje treće zemlje, pod uvjetom da nadležna tijela provode odgovarajuće mjere za sprečavanje rizika. Takve mjere trebale bi se temeljiti na procjeni kapaciteta odgovarajućih objekata za provedbu takve dodatne aktivnosti. Nadležna tijela trebala bi uspostaviti odgovarajuće mjere za postupanje sa životinjama u skladu s pravilima Unije o dobrobiti životinja.

                     (7)

                     Radi promicanja učinkovitosti službenih kontrola i drugih službenih aktivnosti trebalo bi predvidjeti određeni stupanj fleksibilnosti tako što bi se, pod određenim uvjetima, dopustila uporaba komercijalnih skladišnih objekata i skladištenje u prijevoznom sredstvu u kojem je pošiljka dovezena na graničnu kontrolnu postaju.

                     (8)

                     Kako bi se omogućila učinkovita organizacija i provedba službenih kontrola i drugih službenih aktivnosti, primjereno je dopustiti da se granične kontrolne postaje dijele u više inspekcijskih centara, u kojima se provode kontrole kategorija životinja i robe za koje je granična kontrolna postaja određena. U tom pogledu trebalo bi utvrditi minimalne zahtjeve za inspekcijske centre.

                     (9)

                     Komisija bi u okviru postupka određivanja granične kontrolne postaje trebala ocijeniti usklađenost inspekcijskih centara s minimalnim zahtjevima za granične kontrolne postaje iz članka 64. stavka 3. Uredbe (EU) 2017/625 i detaljnim pravilima o minimalnim zahtjevima iz ove Uredbe. Stoga bi države članice pri obavješćivanju Komisije o određivanju granične kontrolne postaje trebale navesti sve potrebne informacije o inspekcijskim centrima.

                     (10)

                     Kako bi se omogućila odgovarajuća provjera usklađenosti graničnih kontrolnih postaja i inspekcijskih centara unutar takvih postaja s minimalnim zahtjevima utvrđenima u članku 64. stavku 3. Uredbe (EU) 2017/625 i detaljnim pravilima utvrđenima u ovoj Uredbi, države članice trebale bi Komisiju obavješćivati o svim promjenama u infrastrukturi ili radu granične kontrolne postaje ili inspekcijskog centra unutar te postaje ako takve promjene iziskuju ažuriranje informacija dostavljenih Komisiji u skladu s člankom 59. stavkom 2. Uredbe (EU) 2017/625. Stoga je primjereno ovom Uredbom utvrditi zahtjev da države članice o tome obavješćuju Komisiju.

                     (11)

                     U članku 53. stavku 2. i članku 60. stavku 1. Uredbe (EU) 2017/625 zahtijeva se da svaka država članica na internetu objavljuje ažurirane popise graničnih kontrolnih postaja i kontrolnih točaka na svojem državnom području uz određene informacije o svakoj graničnoj kontrolnoj postaji i kontrolnoj točki. Stoga je primjereno u ovoj Uredbi utvrditi format za popise graničnih kontrolnih postaja i kontrolnih točaka, pokrate koje se trebaju upotrebljavati za označivanje kategorija životinja i robe za koje su granične kontrolne postaje i kontrolne točke određene te dodatne posebne informacije o tome što je obuhvaćeno određivanjem.

                     (12)

                     Radi transparentnosti sve inspekcijske centre koji se koriste kao dio granične kontrolne postaje trebalo bi zajedno s tom postajom uvrstiti na popis graničnih kontrolnih postaja, uz navođenje kategorija životinja i robe koje se podvrgavaju kontrolama u tim inspekcijskim centrima. Svaku promjenu koja se odnosi na inspekcijske centre trebalo bi točno navesti na popisu.

                     (13)

                     Pravila koja Komisija treba utvrditi u skladu s člankom 60. stavkom 2. i člankom 64. stavkom 4. Uredbe (EU) 2017/625 usko su povezana jer se sva odnose na zahtjeve koji se primjenjuju na granične kontrolne postaje i kontrolne točke, te bi se stoga trebala primjenjivati od istog datuma. Kako bi se omogućila pravilna i sveobuhvatna primjena tih pravila, primjereno ih je objediniti u jednom aktu.

                     (14)

                     Odlukom Komisije 2001/812/EZ (2) utvrđuju se minimalni zahtjevi za granične inspekcijske postaje odobrene u skladu s Direktivom Vijeća 97/78/EZ (3), za inspekcijske centre i pravila njihova uvrštavanja na popis. U Odluci Komisije 2009/821/EZ (4) navodi se popis odobrenih graničnih inspekcijskih postaja. Direktivom Komisije 98/22/EZ (5) utvrđuju se minimalni uvjeti za provedbu provjera zdravstvenog stanja bilja na inspekcijskim postajama za bilje, biljne proizvode i druge predmete koji dolaze iz trećih zemalja u skladu s Direktivom Vijeća 2000/29/EZ (6). Kako bi se osigurala dosljednost i izbjeglo preklapanje zahtjeva, Odluku 2001/812/EZ, Odluku 2009/821/EZ i Direktivu 98/22/EZ trebalo bi staviti izvan snage.

                     (15)

                     Relevantne odredbe i ovlasti dodijeljene Komisiji utvrđene u Uredbi (EU) 2017/625 počinju se primjenjivati od 14. prosinca 2019. Stoga bi se i pravila utvrđena ovom Uredbom trebala primjenjivati od tog datuma.

                     (16)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Predmet

               1.   Ovom Uredbom utvrđuju se sljedeća pravila za provedbu Uredbe (EU) 2017/625:

                           (a)

                           opća detaljna pravila o minimalnim zahtjevima za infrastrukturu, opremu i dokumentaciju graničnih kontrolnih postaja i kontrolnih točaka koje nisu granične kontrolne postaje;

                           (b)

                           posebna detaljna pravila o minimalnim zahtjevima za granične kontrolne postaje određene za kategorije životinja i robe iz članka 47. stavka 1. točaka (a) i (b) Uredbe (EU) 2017/625;

                           (c)

                           detaljna pravila o minimalnim zahtjevima za inspekcijske centre;

                           (d)

                           format, kategorije, pokrate i druge informacije za popisivanje graničnih kontrolnih postaja i kontrolnih točaka koje nisu granične kontrolne postaje.

            Članak 2.
            Definicije
            Za potrebe ove Uredbe primjenjuju se sljedeće definicije:

                        1.

                        „pakirana roba” znači roba stavljena u bilo koju vrstu ambalaže u kojoj je potpuno zatvorena kako bi se spriječilo istjecanje i gubitak sadržaja;

                        2.

                        „inspekcijski centar” znači poseban objekt unutar granične kontrolne postaje uspostavljen u svrhu provedbe službenih kontrola i drugih službenih aktivnosti povezanih sa životinjama i robom za koje je granična kontrolna postaja određena;

                        3.

                        „kopitari i papkari” znači papkari kako su definirani u članku 2. točki (d) Direktive Vijeća 2004/68/EZ (7);

                        4.

                        „registrirani kopitari” znači registrirani kopitari kako su definirani u članku 2. točki (c) Direktive Vijeća 2009/156/EZ (8).

         POGLAVLJE I.

               Opći minimalni zahtjevi za granične kontrolne postaje

            Članak 3.
            Infrastruktura granične kontrolne postaje

               1.   Granične kontrolne postaje određene za kategorije životinja i robe iz članka 47. stavka 1. Uredbe (EU) 2017/625 uključuju sljedeće objekte:

                           (a)

                           prostore ili prostorije za istovar životinja i robe. Takvi prostori moraju biti natkriveni, osim u slučajevima iz stavka 4.;

                           (b)

                           prostorije ili prostore za pregled s toplom i hladnom vodom te opremom za pranje i sušenje ruku;

                           (c)

                           prostore ili prostorije za smještaj životinja i skladišne prostore ili prostorije, uključujući prostorije s hladnjačama, ako je to prikladno za kategoriju robe za koju je granična kontrolna postaja određena; i

                           (d)

                           pristup sanitarnom čvoru, s opremom za pranje i sušenje ruku.

               2.   Prostorije iz stavka 1. imaju zidove, podove i stropove koje je jednostavno očistiti i dezinficirati te odgovarajući sustav za odvodnju i odgovarajuću prirodnu ili umjetnu rasvjetu.

               3.   Prostori iz stavka 1. mogu se jednostavno očistiti, imaju odgovarajući odvod i odgovarajuću prirodnu ili umjetnu rasvjetu.

               4.   Zahtjev da prostori za istovar budu natkriveni utvrđen u stavku 1. točki (a) ne primjenjuje se na sljedeće:

                           (a)

                           pošiljke proizvoda ribarstva za prehranu ljudi koje se ne nalaze u kontejnerima;

                           (b)

                           pošiljke nusproizvoda životinjskog podrijetla koje sadržavaju vunu, prerađene životinjske bjelančevine u rasutom stanju, gnoj ili guano u rasutom stanju; i

                           (c)

                           pošiljke velikih količina robe u rasutom stanju iz članka 47. stavka 1. točaka (c), (d) i (e) Uredbe (EU) 2017/625.

               5.   Za obavljanje službenih kontrola i drugih službenih aktivnosti povezanih s tekućinama životinjskog i neživotinjskog podrijetla u rasutom stanju nisu obvezni objekti iz stavka 1. točaka (a) i (b).

               6.   Države članice mogu izuzeti granične kontrolne postaje, koje su određene za kategorije robe iz članka 47. stavka 1. točke (c) Uredbe (EU) 2017/625, iz sljedećih zahtjeva:

                           (a)

                           da imaju opskrbu toplom i hladnom vodom te opremu za pranje i sušenje ruku iz stavka 1. točke (b); i

                           (b)

                           da imaju prostorije sa stropovima koji se mogu lako dezinficirati, kako je navedeno u stavku 2.

               7.   Kad se koriste za proizvode životinjskog podrijetla i mješovite proizvode, objekti iz stavka 1. točaka (a), (b) i (c) ne koriste se za druge kategorije robe iz članka 47. stavka 1. Uredbe (EU) 2017/625.

               8.   Kad se koriste za zametne proizvode i nusproizvode životinjskog podrijetla, objekti iz stavka 1. točaka (a), (b) i (c) ne koriste se za hranu neživotinjskog podrijetla.

               9.   Odstupajući od zahtjeva iz stavaka 7. i 8., granične kontrolne postaje mogu koristiti objekte iz stavka 1. točaka (a), (b) i (c) za više kategorija robe u sljedećim slučajevima:

                           (a)

                           granične kontrolne postaje određene su samo za kategorije pakirane robe; ili

                           (b)

                           granične kontrolne postaje određene su za kategorije pakirane i nepakirane robe i ispunjeni su sljedeći uvjeti:

                                       i.

                                       nadležna tijela provode procjenu rizika za granične kontrolne postaje kojom se utvrđuje kako se može izbjeći unakrsna kontaminacija te provode mjere za sprečavanje takve unakrsne kontaminacije utvrđene u procjeni rizika; i

                                       ii.

                                       nadležna tijela osiguravaju vremensku odvojenost rukovanja različitim pošiljkama nepakirane robe i vremensku odvojenost rukovanja pošiljkama nepakiranih i pakiranih proizvoda. U razdoblju dobivenom takvim odvajanjem objekti iz stavka 1. točaka (a), (b) i (c) čiste se i dezinficiraju.

               10.   Stavak 9. ne primjenjuje se na objekte iz stavka 1. točke (c) ako se ti objekti koriste za skladištenje nusproizvoda životinjskog podrijetla u rasutom stanju.

               11.   Nadležna tijela granične kontrolne postaje mogu dopustiti uporabu komercijalnih skladišnih objekata za skladištenje robe iz članka 47. stavka 1. Uredbe (EU) 2017/625, pod svojom kontrolom i pod uvjetom da su ta mjesta u neposrednoj blizini granične kontrolne postaje i u nadležnosti istog carinskog tijela.
               Takvi komercijalni skladišni objekti mogu se koristiti za obavljanje provjera identiteta i fizičkih provjera proizvoda neživotinjskog podrijetla ako ispunjavaju minimalne zahtjeve utvrđene u ovoj Uredbi.

               12.   Roba koja se skladišti u komercijalnim skladišnim objektima u skladu sa stavkom 11. čuva se u higijenskim uvjetima i pravilno označuje crtičnim kodom ili drugim elektroničkim sredstvom ili oznakom. Roba koja bi mogla biti rizična za zdravlje ljudi, životinja i bilja ili, u slučaju genetski modificiranih organizama i sredstava za zaštitu bilja, za okoliš, drži se u posebnoj prostoriji koja se može zaključati ili na područjima ograđenima od sve druge robe uskladištene u komercijalnom skladišnom objektu.

               13.   Ako je riječ o cestovnoj, željezničkoj ili lučnoj graničnoj kontrolnoj postaji, pohrana u prijevoznom sredstvu u kojem je roba dovezena na graničnu kontrolnu postaju može se dopustiti pod nadzorom nadležnih tijela.

               14.   Države članice obavješćuju Komisiju o svim promjenama u infrastrukturi ili radu granične kontrolne postaje ili inspekcijskog centra unutar te postaje ako takve promjene iziskuju ažuriranje informacija dostavljenih Komisiji u skladu s člankom 59. stavkom 2. Uredbe (EU) 2017/625.

            Članak 4.
            Oprema i dokumentacija graničnih kontrolnih postaja

               1.   Granične kontrolne postaje imaju pristup sljedećem:

                           (a)

                           opremi za vaganje pošiljaka ako je njezina uporaba relevantna za kategorije životinja i robe za koje je granična kontrolna postaja određena;

                           (b)

                           opremi za istovar, otvaranje i pregled pošiljaka;

                           (c)

                           opremi za čišćenje i dezinfekciju te uputama za njezinu uporabu ili dokumentiranom sustavu za čišćenje i dezinfekciju ako čišćenje i dezinfekciju obavlja osoblje koje nije zaposleno u graničnoj kontrolnoj postaji; i

                           (d)

                           prikladnoj opremi za privremeno skladištenje uzoraka pod kontroliranom temperaturom do njihove otpreme u laboratorij te prikladnim kontejnerima za prijevoz tih uzoraka.

               2.   Prostorije ili prostori za pregled, ako je to prikladno za kategorije životinja i robe za koju su granične kontrolne postaje određene, opremljeni su sljedećim:

                           (a)

                           stolom glatke perive površine koji se jednostavno čisti i dezinficira;

                           (b)

                           termometrom za mjerenje površinske temperature i temperature u središtu robe;

                           (c)

                           opremom za odmrzavanje;

                           (d)

                           opremom za uzorkovanje; i

                           (e)

                           ljepljivom trakom s oznakom i numeriranim plombama ili jasno označenim naljepnicama kako bi se osigurala sljedivost,

               3.   Ako je to potrebno za osiguravanje cjelovitosti uzoraka uzetih u okviru službenih kontrola, dostupne su detaljne upute o uzorkovanju radi analize i prijevozu takvih uzoraka u za to određeni službeni laboratorij.

         POGLAVLJE II.

               Posebni minimalni zahtjevi za granične kontrolne postaje

            Članak 5.
            Granične kontrolne postaje određene za kategorije životinja

               1.   Uz zahtjeve iz članaka 3. i 4., granične kontrolne postaje određene za životinje iz članka 47. stavka 1. točke (a) Uredbe (EU) 2017/625 imaju sljedeće:

                           (a)

                           prostoriju za presvlačenje s opremom za tuširanje;

                           (b)

                           prostore ili prostorije za istovar životinja iz članka 3. stavka 1. točke (a) koji su dovoljno prostrani i imaju odgovarajuću rasvjetu i ventilaciju;

                           (c)

                           opremu za hranidbu i napajanje;

                           (d)

                           skladišne objekte za hranu za životinje, za stelju i za gnoj ili dogovor s vanjskim pružateljem o korištenju takvih objekata;

                           (e)

                           prostore ili prostorije za smještaj u kojima se odvojeno drže sljedeće kategorije životinja za koje je granična kontrolna postaja određena:

                                       i.

                                       kopitari i papkari osim registriranih kopitara;

                                       ii.

                                       registrirani kopitari; i

                                       iii.

                                       druge životinje osim kopitara i papkara (ali uključujući kopitare i papkare iz zooloških vrtova);

                           (f)

                           prostorije ili prostore za pregled s opremom za sputavanje i potrebnom opremom za provođenje kliničkog pregleda; i

                           (g)

                           zasebnu pristupnu prometnu traku ili uspostavljene druge mjere za pošteđivanje životinja nepotrebnog čekanja prije dolaska u prostor za istovar.

               2.   Objekti iz stavka 1. točaka (b), (c), (e), (f) i (g) projektiraju se, grade, održavaju i njima se upravlja tako da se izbjegnu ozljede i nepotrebna patnja životinja te osigura njihova sigurnost.

               3.   Objekti iz stavka 1. točaka (a), (b), (c), (e) i (f) čine jedinstvenu i cjelovitu radnu jedinicu.

               4.   Objekti iz stavka 1. ne koriste se za provođenje službenih kontrola i drugih službenih aktivnosti povezanih s pošiljkama životinja za trgovinu unutar Unije.
               Objekti iz stavka 1. mogu se koristiti za provođenje službenih kontrola i drugih službenih aktivnosti povezanih s pošiljkama životinja koje su namijenjene izvozu iz Unije ili koje se premještaju s jednog od državnih područja navedenih u Prilogu I. Uredbi (EU) 2017/625 na drugo državno područje navedeno u Prilogu I. Uredbi (EU) 2017/625, nakon prolaska kroz državno područje treće zemlje, ako su ispunjeni sljedeći uvjeti:

                           (a)

                           nadležna tijela provode procjenu rizika za granične kontrolne postaje kojom se utvrđuje kako se može izbjeći unakrsna kontaminacija te provode mjere za sprečavanje takve unakrsne kontaminacije utvrđene u procjeni rizika; i

                           (b)

                           nadležna tijela osiguravaju vremensku odvojenost između rukovanja pošiljkama životinja namijenjenih izvozu iz Unije ili koje se premještaju s jednog od državnih područja navedenih u Prilogu I. Uredbi (EU) 2017/625 na drugo državno područje navedeno u Prilogu I. Uredbi (EU) 2017/625, nakon prolaska kroz državno područje treće zemlje, i svim drugim pošiljkama životinja koje ulaze u Uniju. U razdoblju dobivenom takvim odvajanjem objekti koji su se koristili za rukovanje pošiljkama životinja čiste se i dezinficiraju.

               5.   Objekti iz stavka 1. točaka (b), (c), (e) i (f) ne koriste se za kategorije robe iz članka 47. stavka 1. Uredbe (EU) 2017/625.

            Članak 6.
            Granične kontrolne postaje određene za kategorije proizvoda životinjskog podrijetla, nusproizvoda životinjskog podrijetla, zametnih proizvoda, mješovitih proizvoda te sijena i slame

               1.   Uz zahtjeve iz članaka 3. i 4., granične kontrolne postaje određene za kategorije robe iz članka 47. stavka 1. točke (b) Uredbe (EU) 2017/625 raspolažu sljedećim:

                           (a)

                           prostorijama za pregled iz članka 3. stavka 1. točke (b) s opremom za održavanje, prema potrebi, kontroliranog temperaturnog režima;

                           (b)

                           ako su određene za kategorije rashlađene, zamrznute i robe na sobnoj temperaturi, mogućnosti istodobnog skladištenja te robe na svakom prikladnom temperaturnom režimu, dok ne stignu rezultati laboratorijske analize, ispitivanja ili dijagnosticiranja, ili do ishoda kontrola koje provodi nadležno tijelo; i

                           (c)

                           prostorijama za presvlačenje.

               2.   Objekti iz stavka 1. čine jedinstvenu i cjelovitu radnu jedinicu.

               3.   Objekti iz stavka 1. ne koriste se za provođenje službenih kontrola i drugih službenih aktivnosti povezanih s pošiljkama robe za trgovinu unutar Unije.
               Objekti iz stavka 1. mogu se koristiti za provođenje službenih kontrola i drugih službenih aktivnosti povezanih s pošiljkama robe namijenjene izvozu iz Unije ili koje se premještaju s jednog od državnih područja navedenih u Prilogu I. Uredbi (EU) 2017/625 na drugo državno područje navedeno u Prilogu I. Uredbi (EU) 2017/625, nakon prolaska kroz državno područje treće zemlje, ako su ispunjeni sljedeći uvjeti:

                           (a)

                           nadležna tijela provode procjenu rizika za granične kontrolne postaje kojom se utvrđuje kako se može izbjeći unakrsna kontaminacija te provode mjere za sprečavanje takve unakrsne kontaminacije utvrđene u procjeni rizika; i

                           (b)

                           nadležna tijela osiguravaju vremensku odvojenost između rukovanja pošiljkama životinja namijenjenih izvozu iz Unije ili koje se premještaju s jednog od državnih područja navedenih u Prilogu I. Uredbi (EU) 2017/625 na drugo državno područje navedeno u Prilogu I. Uredbi (EU) 2017/625, nakon prolaska kroz državno područje treće zemlje, i svim drugim pošiljkama robe koje ulaze u Uniju. U razdoblju dobivenom takvim odvajanjem objekti koji su se koristili za rukovanje pošiljkama robe čiste se i dezinficiraju.

               4.   Zahtjevi iz stavaka 1., 2. i 3. ne primjenjuju se na provođenje službenih kontrola i drugih službenih aktivnosti povezanih s tekućinama životinjskog i neživotinjskog podrijetla u rasutom stanju.

               5.   Žive žabe, žive ribe i živi beskralježnjaci koji su namijenjeni prehrani ljudi te jaja za valenje i mamci za ribolov mogu se pregledavati na graničnim kontrolnim postajama određenima za kategorije robe iz članka 47. stavka 1. točke (b) Uredbe (EU) 2017/625.

         POGLAVLJE III.

               Popisi graničnih kontrolnih postaja i kontrolnih točaka

            Članak 7.
            Format, kategorije, pokrate i druge informacije za popisivanje graničnih kontrolnih postaja i kontrolnih točaka

               1.   Države članice koriste se obrascem iz Priloga I. za dostavljanje informacija iz članka 60. stavka 1. Uredbe (EU) 2017/625.

               2.   Pri sastavljanju popisa graničnih kontrolnih postaja iz članka 60. stavka 1. Uredbe (EU) 2017/625 i popisa kontrolnih točaka u skladu s člankom 53. stavkom 2. Uredbe (EU) 2017/625 države članice upotrebljavaju pokrate i specifikacije iz Priloga II.

               3.   Uz popise graničnih kontrolnih postaja i kontrolnih točaka prilaže se napomena s objašnjenjem koja sadržava pokrate i specifikacije iz Priloga II.

         POGLAVLJE IV.

               Inspekcijski centri

            Članak 8.
            Zahtjevi za inspekcijske centre

               1.   Granične kontrolne postaje mogu obuhvaćati jedan ili više inspekcijskih centara za provođenje, prema potrebi, službenih kontrola i drugih službenih aktivnosti povezanih s kategorijama životinja i robe za koje je granična kontrolna postaja određena.

               2.   Inspekcijski centri ispunjavaju minimalne zahtjeve za granične kontrolne postaje utvrđene u članku 64. stavku 3. Uredbe (EU) 2017/625 i detaljna pravila o minimalnim zahtjevima iz ove Uredbe.
               Zahtjevi iz članka 64. stavka 3. točke (f) Uredbe (EU) 2017/625 ne primjenjuju se na inspekcijske centre koji imaju pristup tehnologiji i opremi za upravljanje sustavom za upravljanje informacijama za službene kontrole (IMSOC) iz članka 131. te uredbe i pristup drugim računalnim sustavima za upravljanje informacijama koji su dostupni u drugom objektu iste granične kontrolne postaje.

               3.   Inspekcijski su centri:

                           (a)

                           u nadležnosti istog carinskog tijela kao granična kontrolna postaja; i

                           (b)

                           pod nadzorom nadležnog tijela granične kontrolne postaje.

               4.   Kad države članice Komisiju obavješćuju o određivanju granične kontrolne postaje u skladu s člankom 59. Uredbe (EU) 2017/625, dostavljaju joj i sve relevantne informacije o svim inspekcijskim centrima uspostavljenima unutar te granične kontrolne postaje.

               5.   Države članice navode svaki inspekcijski centar zajedno s odgovarajućom graničnom kontrolom postajom određenom u skladu s člankom 59. Uredbe (EU) 2017/625, u skladu s obrascem iz Priloga I. Pritom se točno navode kategorije životinja i robe koje se podvrgavaju kontrolama u inspekcijskim centrima u skladu s člankom 7.

               6.   Ako inspekcijski centri prestanu ispunjavati uvjete iz stavaka 2. i 3., države članice uklanjaju ih s popisa iz stavka 5. i Komisiju obavješćuju o uklanjanju i o razlozima za tu odluku.

            Članak 9.
            Stavljanje izvan snage
            Odluke Komisije 2001/812/EZ i 2009/821/EZ te Direktiva Komisije 98/22/EZ stavljaju se izvan snage s učinkom od 14. prosinca 2019.

            Članak 10.
            Stupanje na snagu i datum primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 14. prosinca 2019.
            Međutim, u pogledu graničnih kontrolnih postaja koje su određene za robu iz članka 47. stavka 1. točke (c) Uredbe (EU) 2017/625 u skladu s člankom 59. stavkom 1. te uredbe i koje na dan stupanja na snagu ove Uredbe ne raspolažu natkrivenim prostorima ili prostorijama za istovar, druga rečenica članka 3. stavka 1. točke (a) i članak 3. stavak 3. primjenjuju se od 14. prosinca 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. lipnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 93, 7.4.2017., str. 3.

            (2)  Odluka Komisije 2001/812/EZ od 21. studenoga 2001. o zahtjevima za odobravanje graničnih inspekcijskih postaja odgovornih za veterinarske preglede proizvoda koji se u Zajednicu unose iz trećih država (SL L 306, 23.11.2001., str. 28.).

            (3)  Direktiva Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (SL L 24, 30.1.1998., str. 9.).

            (4)  Odluka Komisije 2009/821/EZ od 28. rujna 2009. o sastavljanju popisa odobrenih graničnih inspekcijskih postaja, o utvrđivanju određenih pravila o inspekcijskim pregledima koje provode veterinarski stručnjaci Komisije te o utvrđivanju veterinarskih jedinica u okviru Traces-a (SL L 296, 12.11.2009., str. 1.).

            (5)  Direktiva Komisije 98/22/EZ od 15. travnja 1998. o utvrđivanju minimalnih uvjeta u Zajednici za provjere zdravstvenog stanja bilja, biljnih proizvoda ili drugih nadziranih predmeta koji dolaze iz trećih zemalja, na mjestima pregleda različitima od onih na mjestu odredišta (SL L 126, 28.4.1998., str. 26.).

            (6)  Direktiva Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (SL L 169, 10.7.2000., str. 1.).

            (7)  Direktiva Vijeća 2004/68/EZ od 26. travnja 2004. o utvrđivanju pravila zdravlja životinja za uvoz u i provoz kroz Zajednicu određenih živih papkara i o izmjeni direktiva 90/426/EEZ i 92/65/EEZ i stavljanju izvan snage Direktive 72/462/EEZ (SL L 139, 30.4.2004., str. 321.).

            (8)  Direktiva Vijeća 2009/156/EZ od 30. studenoga 2009. o uvjetima zdravlja životinja kojima se uređuje premještanje i uvoz kopitara iz trećih zemalja (SL L 192, 23.7.2010., str. 1.).

            PRILOG I.

               Format popisa graničnih kontrolnih postaja

                           1.

                           2.

                           3.

                           4.

                           5.

                           6.

                           7.

                           Granična kontrolna postaja

                           Podaci za kontakt

                           Oznaka TRACES

                           Vrsta prijevoza

                           Inspekcijski centri

                           Kategorije životinja i robe i specifikacije

                           Dodatne specifikacije o tome što je obuhvaćeno određivanjem

               Format popisa kontrolnih točaka

                           1.

                           2.

                           3.

                           6.

                           7.

                           Kontrolna točka

                           Podaci za kontakt

                           Oznaka TRACES

                           Kategorije životinja i robe i specifikacije

                           Dodatne specifikacije o tome što je obuhvaćeno određivanjem

            PRILOG II.

               Polje 1.: Granična kontrolna postaja (GKP)/kontrolna točka (KT)

            Naziv GKP-a/KT-a

               Polje 2.: Podaci za kontakt GKP-a i KT-a

            Potpuna adresa
            Adresa e-pošte
            Broj telefona
            Radno vrijeme (obvezno samo za GKP)
            Internetske stranice (obvezno samo za GKP)

               Polje 3.:

            Dodijeljena oznaka TRACES

               Polje 4.: Vrsta prijevoza na GKP-u

                        A

                        =

                        zračna luka

                        F

                        =

                        željeznica

                        P

                        =

                        luka

                        R

                        =

                        cesta

               Polje 5.: Inspekcijski centri

            (Napomena: unutar jednog GKP-a može biti više inspekcijskih centara)
            Naziv inspekcijskog centra
            Adresa i podaci za kontakt

               Polje 6.: GKP i KT

            Kategorije životinja i robe i specifikacije

               Polje 7.: GKP i KT

            Dodatne specifikacije o tome što je obuhvaćeno određivanjem: slobodno polje za navođenje dodatne specifikacije (1)

               Pokrate i specifikacije koje se primjenjuju na kategorije životinja i robe za koje je GKP/KT određen, uključujući, prema potrebi, inspekcijske centre

               (a)   Za životinje iz članka 47. stavka 1. točke (a) Uredbe (EU) 2017/625

                           Pokrate

                        LA

                        Žive životinje

                        -U

                        Kopitari i papkari osim registriranih kopitara

                        -E

                        Registrirani kopitari

                        -O

                        Ostale životinje osim kopitara i papkara (ova pokrata uključuje kopitare i papkare iz zooloških vrtova)

                           Specifikacije

                        (*)

                        Suspenzija GKP-a i KT-a u skladu s člankom 63. Uredbe (EU) 2017/625

                        (1)

                        Vidjeti dodatne specifikacije u polju 7.

               (b)   Za proizvode životinjskog podrijetla, mješovite proizvode, zametne proizvode, nusproizvode životinjskog podrijetla, sijeno i slamu koji se navode u članku 47. stavku 1. točki (b) Uredbe (EU) 2017/625 ili na koje se primjenjuju uvjeti ili mjere iz članka 47. stavka 1. točaka (d), (e) ili (f) Uredbe (EU) 2017/625

                           Pokrate

                        POA

                        Proizvodi životinjskog podrijetla, mješoviti proizvodi, zametni proizvodi, nusproizvodi životinjskog podrijetla, sijeno i slama

                        -HC

                        Proizvodi namijenjeni za prehranu ljudi

                        -NHC

                        Proizvodi koji nisu namijenjeni za prehranu ljudi

                        -NT

                        Bez temperaturnih zahtjeva

                        -T

                        Zamrznuti/rashlađeni proizvodi

                        -T(FR)

                        Zamrznuti proizvodi

                        -T(CH)

                        Rashlađeni proizvodi

                           Specifikacije

                        (*)

                        Suspenzija GKP-a i KT-a u skladu s člankom 63. Uredbe (EU) 2017/625

                        (1)

                        Vidjeti dodatne specifikacije u polju 7.

                        (2)

                        Samo zapakirani proizvodi

                        (3)

                        Samo proizvodi ribarstva

                        (4)

                        Samo tekućine u rasutom stanju

               (c)   Za bilje, biljne proizvode i druge predmete iz članka 47. stavka 1. točke (c) Uredbe (EU) 2017/625

                           Pokrate

                        P

                        Bilje

                        PP

                        Biljni proizvodi

                        PP(WP)

                        Drvo i proizvodi od drva

                        OO

                        Drugi predmeti

                           Specifikacije

                        (*)

                        Suspenzija GKP-a i KT-a u skladu s člankom 63. Uredbe (EU) 2017/625

                        (1)

                        Vidjeti dodatne specifikacije u polju 7.

               (d)   Za robu neživotinjskog podrijetla iz članka 47. stavka 1. točaka (d), (e) ili (f) Uredbe (EU) 2017/625

                           Pokrate

                        PNAO

                        Proizvodi neživotinjskog podrijetla

                        -HC(food)

                        Hrana neživotinjskog podrijetla na koju se primjenjuju uvjeti ili mjere iz članka 47. stavka 1. točaka (d), (e) ili (f) Uredbe (EU) 2017/625

                        -NHC(feed)

                        Hrana za životinje neživotinjskog podrijetla na koju se primjenjuju uvjeti ili mjere iz članka 47. stavka 1. točaka (d) (e) ili (f) Uredbe (EU) 2017/625

                        -NHC(other)

                        Proizvodi neživotinjskog podrijetla koji nisu ni hrana ni hrana za životinje

                        -NT

                        Bez temperaturnih zahtjeva

                        -T

                        Zamrznuti/rashlađeni proizvodi

                        -T(FR)

                        Zamrznuti proizvodi

                        -T(CH)

                        Rashlađeni proizvodi

                           Specifikacije

                        (*)

                        Suspenzija GKP-a i KT-a u skladu s člankom 63. Uredbe (EU) 2017/625

                        (1)

                        Vidjeti dodatne specifikacije u polju 7.

                        (2)

                        Samo zapakirani proizvodi

                        (4)

                        Samo tekućine u rasutom stanju


title: Provedbena uredba Komisije (EU) 2019/1016 оd 20. lipnja 2019. o najnižoj prodajnoj cijeni za obrano mlijeko u prahu za trideset i sedmi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080

text:
                  21.6.2019

                  HR

                  Službeni list Europske unije

                  L 165/65

         PROVEDBENA UREDBA KOMISIJE (EU) 2019/1016
         оd 20. lipnja 2019.
         o najnižoj prodajnoj cijeni za obrano mlijeko u prahu za trideset i sedmi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
         uzimajući u obzir Provedbenu uredbu Komisije (EU) 2016/1240 оd 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (2), a posebno njezin članak 32.,
         budući da:

                     (1)

                     Provedbenom uredbom Komisije (EU) 2016/2080 (3) otvorena je prodaja obranog mlijeka u prahu putem natječajnog postupka.

                     (2)

                     U svjetlu ponuda primljenih za trideset i sedmi djelomični poziv za podnošenje ponuda, trebalo bi odrediti najnižu prodajnu cijenu.

                     (3)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Za trideset i sedmi djelomični poziv za podnošenje ponuda za prodaju obranog mlijeka u prahu u okviru natječajnog postupka otvorenog Provedbenom uredbom (EU) 2016/2080, za koji je rok za podnošenje ponuda istekao 18. lipnja 2019., najniža prodajna cijena iznosi 175,90 EUR/100 kg.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. lipnja 2019.

                  Za Komisiju,

                  u ime predsjednika,

               Jerzy PLEWA

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 206, 30.7.2016., str. 71.

            (3)  Provedbena uredba Komisije (EU) 2016/2080 оd 25. studenoga 2016. o otvaranju prodaje obranog mlijeka u prahu putem natječajnog postupka (SL L 321, 29.11.2016., str. 45.).


title: Provedbena uredba Vijeća (EU) 2019/1169 od 8. srpnja 2019. o provedbi Uredbe (EU) 2017/2063 o mjerama ograničavanja s obzirom na stanje u Venezueli

text:
                  9.7.2019

                  HR

                  Službeni list Europske unije

                  L 183/1

         PROVEDBENA UREDBA VIJEĆA (EU) 2019/1169
         od 8. srpnja 2019.
         o provedbi Uredbe (EU) 2017/2063 o mjerama ograničavanja s obzirom na stanje u Venezueli
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/2063 od 13. studenoga 2017. o mjerama ograničavanja s obzirom na stanje u Venezueli (1), a posebno njezin članak 17. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 13. studenoga 2017. donijelo Uredbu (EU) 2017/2063.

                     (2)

                     Trebalo bi ažurirati obrazloženje za tri osobe navedene u Prilogu IV. Uredbi (EU) 2017/2063 te bi za sve osobe koje su navedene u tom prilogu trebalo u podacima za utvrđivanje identiteta navesti spol.

                     (3)

                     Prilog IV. Uredbi (EU) 2017/2063 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog IV. Uredbi (EU) 2017/2063 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. srpnja 2019.

                  Za Vijeće

                  Predsjednica

               A.-K. PEKONEN

            (1)  SL L 295, 14.11.2017., str. 21.

            PRILOG
            U Prilogu IV Uredbi (EU) 2017/2063 unosi od 1. do 18. zamjenjuju se sljedećim unosima:

                           Ime

                           Podaci za utvrđivanje identiteta

                           Obrazloženje

                           Datum uvrštenja

                           „1.

                           Néstor Luis Reverol Torres

                           Datum rođenja: 28. listopada 1964.
                           Spol: muški

                           Ministar unutarnjih poslova, pravosuđa i mira; bivši glavni zapovjednik Bolivarijanske nacionalne garde. Odgovoran za teška kršenja ljudskih prava i represiju demokratske oporbe u Venezueli, među ostalim za zabranu i represiju političkih prosvjeda.

                           22.1.2018.

                           2.

                           Gustavo Enrique González López

                           Datum rođenja: 2. studenoga 1960.
                           Spol: muški

                           Ponovno imenovan načelnikom Bolivarijanske nacionalne obavještajne službe (SEBIN) 30. travnja 2019. Prethodno savjetnik Ureda predsjednika za sigurnost i obavještajna pitanja od 8. siječnja 2019. do 30. travnja 2019. te načelnik SEBIN-a do listopada 2018. Kao načelnik SEBIN-a, odgovoran je za teška kršenja ljudskih prava (uključujući proizvoljno pritvaranje, nečovječno i ponižavajuće postupanje te mučenje) i represiju civilnog društva i demokratske oporbe u Venezueli.

                           22.1.2018.

                           3.

                           Tibisay Lucena Ramírez

                           Datum rođenja: 26. travnja 1959.
                           Spol: ženski

                           Predsjednica Državnog izbornog povjerenstva (Consejo Nacional Electoral – CNE). Svojim djelovanjem i politikama ugrožavala je demokraciju i vladavinu prava u Venezueli, među ostalim omogućavajući uspostavu Ustavotvorne skupštine jer nije osigurala da CNE i dalje bude nepristrana i neovisna institucija u skladu s Ustavom Venezuele.

                           22.1.2018.

                           4.

                           Antonio José Benavides Torres

                           Datum rođenja: 13. lipnja 1961.
                           Spol: muški

                           Predsjednik vlade Okruga glavnog grada (Distrito Capital) do siječnja 2018. Glavni zapovjednik Bolivarijanske nacionalne garde do 21. lipnja 2017. Sudjelovao je u represiji civilnog društva i demokratske oporbe u Venezueli te je odgovoran za teška kršenja ljudskih prava koja je pod njegovim zapovjedništvom počinila Bolivarijanska nacionalna garda. Kao glavni zapovjednik Bolivarijanske nacionalne garde svojim djelovanjem i politikama, među ostalim vodećom ulogom Bolivarijanske nacionalne garde u policijskom nadzoru civilnih prosvjeda te javnim zalaganjem za jurisdikciju vojnih sudova nad civilima, ugrožavao je vladavinu prava u Venezueli.

                           22.1.2018.

                           5.

                           Maikel José Moreno Pérez

                           Datum rođenja: 12. prosinca 1965.
                           Spol: muški

                           Predsjednik i bivši potpredsjednik Vrhovnog suda Venezuele (Tribunal Supremo de Justicia). Tijekom obavljanja tih dužnosti podupirao je i omogućavao djelovanje i politike vlade kojima se ugrožavala demokracija i vladavina prava u Venezueli te je odgovoran za djelovanje i izjave kojima je oduzeta ovlast Nacionalnoj skupštini.

                           22.1.2018.

                           6.

                           Tarek William Saab Halabi

                           Datum rođenja: 10. rujna 1963.
                           Spol: muški

                           Državni odvjetnik Venezuele kojeg je imenovala Ustavotvorna skupština. Na toj dužnosti, kao i tijekom obnašanja prethodnih dužnosti pravobranitelja i predsjednika Republikanskog vijeća za moral, ugrožavao je demokraciju i vladavinu prava u Venezueli javnim podupiranjem djelovanja protiv vladinih protivnika i oduzimanja ovlasti Nacionalnoj skupštini.

                           22.1.2018.

                           7.

                           Diosdado Cabello Rondón

                           Datum rođenja: 15. travnja 1963.
                           Spol: muški

                           Predsjednik Ustavotvorne skupštine i prvi potpredsjednik Ujedinjene socijalističke stranke Venezuele (PSUV). Sudjelovao je u ugrožavanju demokracije i vladavine prava u Venezueli, među ostalim upotrebom medija za prijetnje političkoj oporbi, drugim medijima i civilnom društvu te za javne napade na njih.

                           22.1.2018.

                           8.

                           Tareck Zaidan El-Aissami Maddah

                           Potpredsjednik za gospodarstvo i ministar za nacionalnu industriju i proizvodnju
                           Datum rođenja: 12. studenoga 1974.
                           Spol: muški

                           Potpredsjednik za gospodarstvo i ministar za nacionalnu industriju i proizvodnju. Kao bivši potpredsjednik Venezuele Maddah je nadzirao upravu Bolivarijanske nacionalne obavještajne službe (SEBIN) i odgovoran je za teška kršenja ljudskih prava koja je navedena organizacija počinila, uključujući proizvoljno pritvaranje, politički motivirane istrage, nečovječno i ponižavajuće postupanje te mučenje. Također je odgovoran za podupiranje i provedbu politika i aktivnosti kojima se ugrožavaju demokracija i vladavina prava, uključujući zabranu javnih prosvjeda, te je bio na čelu ‚zapovjedništva protiv državnog udara’ predsjednika Madura čije je djelovanje bilo usmjereno protiv civilnog društva i demokratske oporbe.

                           25.6.2018.

                           9.

                           Sergio José Rivero Marcano

                           Glavni inspektor Bolivarijanskih nacionalnih oružanih snaga
                           Datum rođenja: 8. studenoga 1964.
                           Spol: muški

                           Glavni zapovjednik Bolivarijanske nacionalne garde do 16. siječnja 2018. Sudjelovao u represiji nad civilnim društvom i demokratskom oporbom u Venezueli i odgovoran za teška kršenja ljudskih prava koja je Bolivarijanska nacionalna garda počinila pod njegovim zapovjedništvom, uključujući prekomjernu upotrebu sile te proizvoljno pritvaranje i zlostavljanje članova oporbe i civilnog društva. Njegovim djelovanjem i politikama u ulozi glavnog zapovjednika Bolivarijanske nacionalne garde, među ostalim napadima Bolivarijanske nacionalne garde na članove demokratski izabrane Nacionalne skupštine i zastrašivanjem novinara koji su izvještavali o namještenim izborima za nezakonitu Ustavotvornu skupštinu, ugrožena je demokracija i vladavina prava u Venezueli.

                           25.6.2018.

                           10.

                           Jesús Rafael Suárez Chourio

                           Glavni zapovjednik Bolivarijanske vojske
                           Datum rođenja: 19. srpnja 1962.
                           Spol: muški

                           Glavni zapovjednik venezuelske Bolivarijanske nacionalne vojske i bivši zapovjednik Regije sveobuhvatne obrane središnje zone Venezuele (REDI Central). Odgovoran za kršenja ljudskih prava koja su počinila snage pod njegovim zapovjedništvom, uključujući prekomjernu upotrebu sile i zlostavljanje pritvorenika. Usmjerio djelovanje na demokratsku oporbu i podupirao upotrebu vojnih sudova za suđenje civilnim prosvjednicima.

                           25.6.2018.

                           11.

                           Iván Hernández Dala

                           Načelnik Glavne uprave vojne protuobavještajne službe
                           Datum rođenja: 18. svibnja 1966.
                           Spol: muški

                           Načelnik Glavne uprave vojne protuobavještajne službe (DGCIM) od siječnja 2014. i glavni zapovjednik predsjedničke garde od rujna 2015. Kao načelnik DGCIM-a Iván Hernández Dala odgovoran je za teška kršenja ljudskih prava te represiju nad civilnim društvom i demokratskom oporbom koje su članovi DGCIM-a počinili pod njegovim zapovjedništvom, uključujući prekomjernu upotrebu sile i zlostavljanje pritvorenika.

                           25.6.2018.

                           12.

                           Delcy Eloina Rodríguez Gómez

                           Potpredsjednica Bolivarijanske Republike Venezuele
                           Datum rođenja: 18. svibnja 1969.
                           Spol: ženski

                           Potpredsjednica Venezuele, bivša predsjednica nezakonite Ustavotvorne skupštine i bivša članica Predsjedničke komisije za nezakonitu Nacionalnu ustavotvornu skupštinu. Njezinim djelovanjem u Predsjedničkoj komisiji i zatim na mjestu predsjednice nezakonite Ustavotvorne skupštine ugrožene su demokracija i vladavina prava u Venezueli, među ostalim prisvajanjem ovlasti Nacionalne skupštine i upotrebom tih ovlasti s ciljem napada na oporbu i sprječavanja njezina sudjelovanja u političkom procesu.

                           25.6.2018.

                           13.

                           Elías José Jaua Milano

                           Ministar vlasti naroda za obrazovanje
                           Datum rođenja: 16. prosinca 1969.
                           Spol: muški

                           Ministar vlasti naroda za obrazovanje. Bivši predsjednik Predsjedničke komisije za nezakonitu Nacionalnu ustavotvornu skupštinu. Odgovoran za ugrožavanje demokracije i vladavine prava u Venezueli obnašanjem vodeće uloge u uspostavi nezakonite Ustavotvorne skupštine.

                           25.6.2018.

                           14.

                           Sandra Oblitas Ruzza

                           Potpredsjednica Državnog izbornog povjerenstva
                           Datum rođenja: 7. lipnja 1969.
                           Spol: ženski

                           Potpredsjednica Državnog izbornog povjerenstva (CNE) i predsjednica Komisije za izborni i civilni registar. Odgovorna za aktivnosti CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                           25.6.2018.

                           15.

                           Freddy Alirio Bernal Rosales

                           Datum rođenja: 16. lipnja 1962.
                           Spol: muški

                           Voditelj Nacionalnog kontrolnog centra Odbora za lokalnu opskrbu i proizvodnju (CLAP) i glavni načelnik SEBIN-a. Odgovoran za ugrožavanje demokracije manipuliranjem distribucije u okviru programa CLAP-a među glasačima. Usto je, kao glavni načelnik SEBIN-a, odgovoran za djelovanje SEBIN-a u okviru kojega je došlo do teških kršenja ljudskih prava poput proizvoljnog pritvaranja.

                           25.6.2018.

                           16.

                           Katherine Nayarith Harrington Padrón

                           Datum rođenja: 5. prosinca 1971.
                           Spol: ženski

                           Zamjenica državnog tužitelja (također se prevodi kao zamjenica državnog odvjetnika) od srpnja 2017. do listopada 2018. Zamjenicom državnog tužitelja imenovao ju je Vrhovni sud, a ne Nacionalna skupština, čime je prekršen Ustav. Odgovorna za ugrožavanje demokracije i vladavine prava u Venezueli, među ostalim pokretanjem politički motiviranih progona i neprovođenjem istraga u vezi s optužbama da je Madurov režim počinio kršenja ljudskih prava.

                           25.6.2018.

                           17.

                           Socorro Elizabeth Hernández Hernández

                           Datum rođenja: 11. ožujka 1952.
                           Spol: ženski

                           Članica (rektorica) Državnog izbornog povjerenstva (CNE) te članica Nacionalnog izbornog povjerenstva (JNE). Odgovorna za aktivnosti CNE-a kojima se ugrožava demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa u vezi s otkazanim izborima za razrješenje predsjednika 2016., odgodu guvernerskih izbora 2016. i premještanje biračkih mjesta u vrlo kratkom roku prije guvernerskih izbora 2017.

                           25.6.2018.

                           18.

                           Xavier Antonio Moreno Reyes

                           Glavni tajnik Državnog izbornog povjerenstva
                           Spol: muški

                           Glavni tajnik Državnog izbornog povjerenstva (CNE). Odgovoran za odobravanje odluka CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                           25.6.2018.”


title: Provedbena uredba Komisije (EU) 2019/1173 оd 2. srpnja 2019. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Ayrshire New Potatoes”/„Ayrshire Earlies” (ZOZP))

text:
                  10.7.2019

                  HR

                  Službeni list Europske unije

                  L 184/11

         PROVEDBENA UREDBA KOMISIJE (EU) 2019/1173
         оd 2. srpnja 2019.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Ayrshire New Potatoes”/„Ayrshire Earlies” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Ujedinjene Kraljevine za upis naziva „Ayrshire New Potatoes”/„Ayrshire Earlies” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Ayrshire New Potatoes”/„Ayrshire Earlies” potrebno je upisati u registar,

               DONIJELA JE OVU UREDBU:

            Članak 1.
            Naziv „Ayrshire New Potatoes”/„Ayrshire Earlies” (ZOZP) upisuje se u registar.
            Naziv iz prvog stavka odnosi se na proizvod iz razreda 1.6. Voće, povrće i žitarice, u prirodnom stanju ili prerađeni iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. srpnja 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 343, 14.12.2012., str. 1.

            (2)  SL C 94, 12.3.2019., str. 5.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).